Drježdźany (SN/at). Z projektom „Budyske rozmołwy“ je dźewjeć wobydlerjow sprjewineho města lěta 2015 nadstronsku a generacije přesahowacu wuměnu wo towaršnostnych prašenjach a aktualnych problemach w měsće a wokrjesu zmóžniło. Runje w času, hdyž přińdźechu tysacy ćěkancow do Němskeje a tak tež do Hornjeje Łužicy, bě iniciatorej Christianej Kämpfe tajka wuměna wažna. Fachowe přednoški, zetkanja, čitanja a diskusijne koła pomhachu ludźom sej měnjenje wutworić. Za swój angažement bu projekt „Budyske rozmołwy“ wčera w sakskej stolicy z mytom wubědźowanja „Aktiwnje za demokratiju a tolerancu 2017“ počesćeny.
Wostrowc (AK/SN). Za někotre lěta budźe kóždy druhi wobydler Zhorjelskeho wokrjesa znajmjeńša 55 lět stary. „Runje tući ludźo pak su sej zdobyli wysoke kompetency w powołanju, swójbje a wólnym času. Chcedźa so angažować a woni maja za to chwile. „Trjebamy starych a jich nazhonjenja za přichod“, potwjerdźa dr. Michael Schlitt, předsyda Mjezynarodneho zetkawanskeho centruma Marijiny doł (IBZ), zańdźeny štwórtk we Wostrowcu. Tam wotměchu po zahajenju projekta Europskeje unije loni nětko druhu fachowu konferencu „Natwar kompetencneho teama 55+ w němsko-pólskim pomjeznym rumje“. Projekt traje wot lěta 2017 do 2019. Iniciatorojo a partnerojo za IBZ su agentura za regionalne wuwiće Kyrkonošow (Riesengebirgsregion KARR) z města Jelenia Góra w Pólskej. Za projekt móža nałožić 669 000 eurow. Z nich přińdźe 568 000 eurow ze spěchowanskich srědkow europskeho programa „Interreg Pólska-Sakska“. 101 000 eurow swójskeho podźěla njesetej kooperaciskej partneraj. Po intensiwnym wuhódnoćenju chcedźa zdźěłać brošuru z dokumentaciju.
Ćisk (SiR/SN). Zarjadnišćo za koordinaciju kubłanja pola wyšeho měšćanosty Stefana Skory (CDU) a iniciatiwa Ciwilna kuraža Wojerecy stej na akciju „Dźeń a nóc tolerancy“ přeprosyłoj. Srjedu mějachu tuž hólcy a holcy z Wojerowskeho domu požadarjow azyla a dźěći Domu lutkow w Ćisku sładnosć, so mjez sobu zeznać. Zarjadnišćo, kotrež je w nošerstwje Dźěłaćerskeho dobroćelskeho skutka, bě so na akciji wospjet wobdźěliło, mjeztym třeći króć. Tak dožiwichu dźěći wšelakeho pochada zhromadne dopołdnjo. „Chcemy ze zetkanjom docpěć, zo so mjezsobne strachi přewinu. Dźeń měješe w dźěćoch, wšojedne kotreho pochada su, pozitiwne a nadźijomnje trajne začuće zawostajić“, rozłoži zakładny zajim dnja zetkanja Dora Gebauerowa z wobydlerskeho zwjazka „Wojerecy pomhaja z wutrobu“.
„Na nami zaleži, hač wšitko wostanje, kaž je. Na nami zaleži, hač so něšto změni w dźensnišim swěće.“ Pod tymle hesłom přewjedu zajutřišim, srjedu, we Wojerecach a wokolinje „Dźeń a nóc za tolerancu“.
Wojerecy (SN/MiR). Citat ewangelskeje fararki Hannelory Frank je městu Wojerecam zawjazk, sadźeć akcenty za rozmyslowanje a za móžnosće zetkanja. Tak wotměja srjedu w dźewjeć institucijach a zarjadnišćach w měsće a wokolinje zarjadowanja zaběrace so ze zhromadnosću, z wotewrjenosću, respektom a přećiwo njepřećelskosći napřećo cuzym. Město Wojerecy ma wosebitej dźeń a nóc tolerancy, kotrejž wot lěta 2013 wobstajnje přewjeduje, za hódne zarjadowanje we wobłuku swjatočnosćow k 750. róčnicy wobstaća města.
Saksko-braniborska powšitkownowužitna towaršnosć maltezow je minjene tydźenje na zarjadowanjach wospjet swoje wukubłanske městna w chorowni a starowni předstajała.
Kamjenc (SN/mwe). „Cyłkownje smy ze zajimom za naše wukubłanske powołanja jara spokojom“, praji Beate Mögel, hladanska direktorka w Kamjenskej chorowni maltezow swj. Jana. „Wjeselimy so, zo móžemy lětsa nazymu zaso dźewjeć młodych ludźi jako strowotniskich a hladarjow chorych kaž tež na baby wukubłać.“ Na wustawach maltezow započnu w druhej połojcy lěta tež hladarjow starych ludźi wukubłać. Nimo toho móža so wuknjacy Worklečanskeje, Kulowskeje a Ralbičanskeje wyšeje šule w chorowni přizjewić, zo bychu na stacijach praktikum přewjedli.
Budyšin (SN/jž). Dale a bóle pyta serbski zapósłanc Sakskeho krajneho sejma Marko Šiman (CDU) za móžnosćemi, bjezdźěłnych zaso do dźěłoweje towaršnosće přinjesć. Žada sej tuž korekturu Hartza IV. „Ryzy pjenježna podpěra stata njedosaha, zo by so bjezdźěłny čłowjesce do towaršnosće integrował.“ Jako móžne rozrisanje problema widźi Šiman naprawy za wobstaranje dźěła (ABM). Dźěłopytacym ma so při znowazarjadowanju pomhać a jim maja so přiměrjene dochody zawěsćić. „Po cyłej Hornjej Łužicy pobrachuja hladarjo wodźiznow a dźěłowe mocy we wobłuku dróhotwara, škita přirody kaž tež na dźěćacym/młodźinskim polu.“ Wjesnjanosća dawno hižo na fakt ABM skedźbnjeja. Dźěła je na wsach wjace hač dosć. Towaršnosć sama na sebi měła so tež změnić. Dźěći dyrbjeli z wjac nadźiju do přichoda hladać a starši měli jim za to z přikładom być, to rěka, zo zamóža so sami zastarać a zo na dźěło chodźa. Nimo toho powjetšeja ABM šansy, po dźěle na tak mjenowanych druhich dźěłowych wikach na prěnje so dóstać a tak firmam k dispoziciji być.
Wojerecy (AK/SN). Zetkawanski kofej towarstwa „Wojerecy pomhaja z wutrobu“ a iniciatiwy „Sylnić aktiwnych w dźěle z ćěkancami“ (samo.fa) wjedu ćěkancow a Němcow hromadźe. To ma dale a wjac Wojerowčanow za spomóžne.
Tójšto rěčow je na žurli młodźinskeho kluba „Ossi“ słyšeć. Prawidłownje přichadźeja tam Syričenjo, Irakčenjo, Libanonjenjo, Eritrejčenjo, Němcy a dalši na zetkawanski kofej. Tak tež minjenu srjedu. „Přińdźemy, dokelž trjebamy zwiski. Jenož tak němčinu derje nawuknjemy. Jeničce wučba w šuli njedosaha“, měnitaj Gamela Ebey a jeje mandźelski Mustafa Omar ze syriskeho Kobanê. Ze swojimi dźěćimi Aziz, Hivi, Mohamadom a Hesu bydlitaj wonaj hižo dwě lěće we Wojerecach, lěto maja swójske bydlenje. Na srjedownym zarjadowanju woni kulturny program kedźbliwje sćěhuja. Dźěći ćěkancow rejuja a spěwaja. „Předewšěm na zetkawanskim kofeju tworja so kmótřistwa a přećelstwa. My skićimy jenož móžnosće za to“, podšmórnje koordinatorka wobydlerskeho zwjazka „Wojerecy pomhaja z wutrobu“ Birgit Radeck.
Wojerecy (AK/SN). Po cyłej Němskej měli wo tym diskutować, zo zawjedźe so bjezwuměnita zakładna mzda. To podšmórny Ringo Jünigk ze Šejkowa (Schipkau), čłon zwjazkoweho dźěłoweho zjednoćenstwa zakładna mzda pola strony Lěwicy, minjenu sobotu we Wojerowskim wobydlerskim centrumje Piwarska 1. Towarstwo Wjazba Gundermanna a Kulturna fabrika běštej přeprosyłoj, hosćo zbliska a zdaloka su temu čile a kontrowersnje rozjimali.
„56 miliardow nadhodźin wob lěto w Němskej płaća, 96 miliardow pak nic. Najwjace dźěła w towaršnosći so čestnohamtsce wukonja. Fakt je, kóždy trjeba dochody, zo by žiwy był“, rjekny Jünigk. Za njeho je najwjetši čas, dźěło znowa pohódnoćić a organizować.
ces_Latn szl_Latn szl_Latn hrv_Latn szl_Latn szl_Latn szl_Latn pol_Latn szl_Latn szl_Latn pol_Latn pol_Latn